b'\n_START_ARTICLE_\nDvorec Dobje\n_START_SECTION_\nZgodovina\n_START_PARAGRAPH_\nDvorec Dobje je zgradil Franc Blagatin\xc5\xa1ek  (v drugih drugih virih, tudi Stopar, preimenovan Blagotin\xc5\xa1ek), na mestu prvotnega srednjeve\xc5\xa1kega dvora, omenjenega leta 1497. Nad vhodom v dvorec je bil \xc5\xa1e v stegen\xc5\xa1kovih \xc4\x8dasih razviden kronogram, iz katerega je bilo razbrati, da je dvorec res postavil leta 1763 Franc Blagatin\xc5\xa1ek, z \xc5\xbeeljo, da bi Jezus Kristus ohranil hi\xc5\xa1i mir in veselo blagostanje._NEWLINE_Poznej\xc5\xa1i lastniki Dobja so bili Avgust pl. Clossmann (1853-1860), baronica Beatrix Lebzeltern (1860-1876), baronica Maria Baltin (1876-1896). Od leta 1896  pa vse do konca druge svetovne vojne je bilo Dobje v posesti zdravilke, pesnice in pisateljice Alexandine (Sandre) Sermage (1870-1945), grofice von Szomzedvar und Medvedgrad, ki je pisala pod psevdonimom Alexandra Troylus. V Zgodovinskem arhivu Celje se nahaja njen osebni fond (Troylus Alexandra: SI-ZAC/101), z ohranjenimi rokopisi literarnih del, dnevnik in korespondenco._NEWLINE_Leta 1945 je nova oblast petinsedemdesetletno Sandro zaprla v tabori\xc5\xa1\xc4\x8de \xc5\xa0terntal pri Kidri\xc4\x8devem kjer je umrla, posest pa je leta 1946 oblast zaplenila in nato podr\xc5\xbeavila .\n_START_SECTION_\nNekdanja arhitektura\n_START_PARAGRAPH_\nDana\xc5\xa1nja vila (v literaturi tudi dvor, dvorec) je po najstarej\xc5\xa1em slikovnem viru iz leta 1938 razvidna kot enonadstropna stavba s kletjo, s pravokotnimi okni v pritli\xc4\x8dju in visokimi polkro\xc5\xbeno sklenjenimi okni v nadstropju. Pred glavnim vhodom je bil postavljen stolpi\xc4\x8d kvadratastega tlorisa in iste vi\xc5\xa1ine, slone\xc4\x8d na \xc5\xa1tirih kamnitih stebrih. Stolpi\xc4\x8d je kmalu pre\xc5\xa1el v osmerokotni profil in se kon\xc4\x8dal z osmimi po\xc5\xa1evno prisekanimi cinami. Z vodoravnimi pasovi (v kvadratastem delu) in mre\xc5\xbeo (v osmerokotnem delu) je bila \xc4\x8dlenjena le fasada stolpa, ki so ga povsem pri vrhu krasile \xc5\xa1e polkro\xc5\xbene line ter odkapni zidec.\n_START_SECTION_\nSedanjost\n_START_PARAGRAPH_\nDo danes so se ohranili vsi tisti objekti Dobjehofa, ki jih je leta 1908 videl Stegen\xc5\xa1ek , torej dvorec, nekdanja pristava s \xc5\xa1tukirano baro\xc4\x8dno fasadno ornamentiko, ki jo je Stegen\xc5\xa1ek opisal kot starinsko klet s \xc2\xbbka\xc5\xa1to zgoraj\xc2\xab\xc2\xa0in gospodarska poslopja (nekdanji hlevi). _NEWLINE_Dana\xc5\xa1nja podoba dvorca je arhitektonsko okle\xc5\xa1\xc4\x8dena vseh bistvenih \xc4\x8dlenitev in zna\xc4\x8dilnega stolpa. Stavba je bila povi\xc5\xa1ana za eno eta\xc5\xbeo, zamenjana in spremenjena so bila okna. Poleg stolpa je bila odstranjena lesena veranda in fr\xc4\x8dada nad osrednjim dvori\xc5\xa1\xc4\x8dnim delom.  V stavbi so danes najemni\xc5\xa1ka stanovanja, v pritli\xc4\x8dju se nahaja gostinski lokal, poleg stavbe pa vadbi\xc5\xa1\xc4\x8de za golf._NEWLINE_Tik ob cesti pred ka\xc5\xa1\xc4\x8do in nasproti dvorca je stal na visokem podstavku baro\xc4\x8dno zasnovan kip sv. Janeza Nepomuka, ki je povezoval stanovanjski in gospodarski del kompleksa. Kip so po navodilih spomeni\xc5\xa1ke slu\xc5\xbebe nadomestili z repliko in ga prestavili na novo, vendar neustrezno lokacijo, v bli\xc5\xbeino dvorca.'